ORDE do 12 de febreiro de 2010 sobre a aprobación definitiva da modificación puntual número un do Plan Xeral de Ordenación Municipal do Concello de Vedra (A Coruña).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 26/02/2010

O Concello de Vedra remite a modificación puntual referida para a súa aprobación definitiva, conforme ao artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
O Concello de Vedra dispón na actualidade dun Plan Xeral de Ordenación Municipal que foi aprobado definitivamente de forma parcial pola orde desta consellería do 30 de xaneiro de 2007; e de forma definitiva pola orde desta consellería do 8 de maio de 2007.
1. A modificación proposta foi aprobada inicialmente polo Concello en Pleno do 27 de maio de 2008 e sometida a información pública nos termos sinalados no artigo 85.2º. Non foron presentadas alegacións, segundo certificado do 8 de setembro de 2008 ao efecto.
2. A Dirección Xeral de Desenvolvemento Sostible da Consellería de Medio Ambiente decidiu o 7 de maio de 2008 non someter a proposta á avaliación ambiental estratéxica.
3. No expediente figuran os seguintes informes sectoriais:
-Dirección Xeral de Patrimonio Cultural da Xunta de Galicia, informes do 12 de maio de 2009, con observacións e do 31 de agosto de 2009, favorable.
-Dirección Xeral de Ferrocarrís do Ministerio de Fomento: informe do 25 de xuño de 2008, favorable.
-Dirección Xeral de Obras Públicas da Xunta: informe do 1 de xullo de 2008, favorable.
-Demarcación de Estradas do Estado en Galicia, do Ministerio de Fomento: informe do 15 de xullo de 2008, favorable.
4. Os servizos técnicos e xurídicos municipais emitiron os informes previstos no artigo 85.4º LOUG.
5. A modificación foi aprobada provisionalmente polo Pleno municipal do 17 de novembro de 2009.
II. Obxecto e descrición do proxecto.
A modificación ten por obxecto variar a categorización de cinco zonas que forman parte do sistema de equipamentos e dotacións, pasando de solo rústico de protección agropecuaria (Ordenanza R-2) a solo rústico de protección ordinaria (Ordenanza R-1), en concreto:
a) Equipamento na parroquia de Illobre (cemiterio CM-1 e relixioso R-1).
b) Equipamento na parroquia de San Pedro de Vilanova (cemiterio CM-12 e relixioso R-12). Así mesmo, modifica a delimitación para axustala ás parcelas que o integran.
c) Equipamento na parroquia de Vedra (relixioso R-11, cemiterio CM-11 e sociocultural SC-12).
d) Equipamento na parroquia de San Mamede de Ribadulla (cemiterio CM-13 e sociocultural SC-4).
e) Equipamento na parroquia de San Pedro de Sarandón (cemiterio CM-14).
III. Análise da proposta.
Logo de analizar a documentación remitida polo Concello de Vedra e á vista da proposta elevada pola Secretaría Xeral de Ordenación do Territorio e Urbanismo, púidose observar:
1. Razóns de interese público da modificación.
A modificación pretende viabilizar a efectiva execución de equipamentos comunitarios en solo rústico, no lugar previsto polo PXOM.
A previsión de equipamentos constitúe unha razón de interese público nos termos previstos no artigo 94.1º da LOUG.
Análise da proposta.
2.1. Equipamento comunitario na parroquia de Illobre: trátase duns terreos nos cales se sitúan a igrexa parroquial e o cemiterio parroquial de Illobre.
2.2. Equipamento comunitario na parroquia de San Pedro de Vilanova: inclúe tres parcelas. Nas dúas primeiras sitúanse a igrexa e o cemiterio parroquial e a outra aparece vacante.
2.3. Equipamento comunitario na parroquia de Vedra: trátase de tres parcelas completas e de parte doutras dúas parcelas. Nunha delas eríxese a igrexa parroquial de Santa Eulalia de Vilanova. Dúas correspóndense co cemiterio parroquial de Vilanova. E as outras dúas aparecen practicamente vacantes de edificación, a excepción do local social de Santa Eulalia e do cruceiro de Vedra.
Aínda que non se indica expresamente no proxecto, o ámbito que se recategoriza a solo rústico de protección ordinaria inclúe o sistema xeral de zonas verdes SX-ZV-1, que rodea case totalmente as parcelas de equipamentos. Nesta área preséntanse diversos elementos de interese patrimonial e arqueolóxico.
2.4. Equipamento comunitario na parroquia de San Mamede de Ribadulla: trátase dunha parcela en que existen dúas edificacións, o cemiterio de San Gregorio e o centro multiusos e tanatorio de San Gregorio.
2.5. Equipamento comunitario na parroquia de San Pedro de Sarandón: trátase dunha parcela vacante de edificación, destinada polo PXOM á ampliación do cemiterio parroquial.
IV. Resolución.
Polo antedito, e de conformidade co artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia, resolvo outorgar a aprobación definitiva á modificación puntual nº 1 do PXOM do Concello de Vedra.
De conformidade co disposto nos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do PXOM.
Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 12 de febreiro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas